Ανακοίνωση για την έναρξη ενδιάμεσης επανεξέτασης των μέτρων αντιντάμπινγκ που επιβάλλονται στις εισαγωγές μη συνεχών ινών από πολυεστέρες (PSF) και ινών σε δέσμες από πολυεστέρες (PFT) καταγωγής Λευκορωσίας

(2000/C 352/03)

Η Επιτροπή έλαβε αίτηση για μερική ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2) (εφεξής "ο βασικός κανονισμός"), των μέτρων που έχουν επιβληθεί με τον κανονισμό (ΕΚ) αριθ. 1490/96(3), στις εισαγωγές PSF καταγωγής Λευκορωσίας και επεκτάθηκαν στις εισαγωγές PFT καταγωγής Λευκορωσίας με τον κανονισμό (ΕΚ) αριθ. 2513/97(4).

1. Αίτηση επανεξέτασης

Η αίτηση υποβλήθηκε από τον ακόλουθο παραγωγό-εξαγωγέα της Λευκορωσίας: την Khimvolokno (εφεξής "η αιτούσα"). Το πεδίο της αίτησης ενδιάμεσης επανεξέτασης περιορίζεται στην εξέταση της πρακτικής ντάμπινγκ όσον αφορά την αιτούσα.

2. Προϊόν

Τα υπό εξέταση προϊόντα είναι οι μη συνεχείς ίνες από πολυεστέρες και οι ίνες σε δέσμες από πολυεστέρες που υπάγονται στον κωδικό ΣΟ 5503 20 00 και 5501 20 00 αντίστοιχα. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. Ισχύοντα μέτρα

Τα ισχύοντα μέτρα είναι οι οριστικοί δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 1490/96 στις PSF καταγωγής Λευκορωσίας, όπως επεκτάθηκαν, δυνάμει του άρθρου 13 του βασικού κανονισμού, με τον κανονισμό (ΕΚ) αριθ. 2513/97 στις εισαγωγές PFT από την εν λόγω χώρα, και η επιβολή του επεκταθέντος δασμού στις εισαγωγές PFT που έχουν καταγραφεί σύμφωνα με τον κανονισμό (ΕΚ) αριθ. 693/97 της Επιτροπής(5).

4. Λόγοι της επανεξέτασης

Η αίτηση για την ενδιάμεση επανεξέταση βασίζεται σε αποδεικτικά εκ πρώτης όψεως στοιχεία της αιτούσας, ότι οι συνθήκες βάσει των οποίων καθορίστηκαν τα μέτρα έχουν μεταβληθεί και ότι οι μεταβολές αυτές είναι διαρκούς χαρακτήρα.

Η αιτούσα ισχυρίζεται, μεταξύ άλλων, ότι οι εγχώριες τιμές στην Ταϊβάν η οποία χρησιμοποιήθηκε ως ανάλογη χώρα για τον καθορισμό της κανονικής αξίας στις προηγούμενες έρευνες, μειώθηκαν σημαντικά και στην ουσία περισσότερο από τις τιμές εξαγωγής από τη Λευκορωσία προς την Κοινότητα με αποτέλεσμα πολύ χαμηλότερο περιθώριο ντάμπινγκ. Επομένως, η συνέχιση της επιβολής μέτρων στα ισχύοντα επίπεδα, που βασίστηκε στο επίπεδο του ντάμπινγκ που είχε προγενέστερα καθοριστεί, δεν είναι πλέον απαραίτητη για την αντιστάθμιση της πρακτικής ντάμπινγκ.

5. Διαδικασία για τον προσδιορισμό της πρακτικής ντάμπινγκ

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης, η Επιτροπή αρχίζει έρευνα σύμφωνα με το άρθρο 11 παράγραφος 3 του βασικού κανονισμού, το πεδίο της οποίας περιορίζεται στην εξέταση της πρακτικής ντάμπινγκ όσον αφορά την αιτούσα. Η εν λόγω έρευνα θα αξιολογήσει την ανάγκη συνέχισης, άρσης ή τροποποίησης των ισχυόντων μέτρων έναντι της μίας και μόνης αιτούσας.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή θα στείλει ερωτηματολόγια στην αιτούσα, στους παραγωγούς-εξαγωγείς των υπό εξέταση προϊόντων στην Ταϊβάν, την ανάλογη χώρα, και στις αρχές της Λευκορωσίας. Οι πληροφορίες αυτές και τα αποδεικτικά στοιχεία πρέπει να αποσταλούν στην Επιτροπή εντός της προθεσμίας που ορίζεται στην παράγραφο 6 στοιχείο α) της παρούσας ανακοίνωσης.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν πληροφορίες άλλες από εκείνες που περιλαμβάνονται στο ερωτηματολόγιο και να υποβάλουν αποδεικτικά στοιχεία. Οι πληροφορίες αυτές και τα αποδεικτικά στοιχεία πρέπει να αποσταλούν στην Επιτροπή εντός της προθεσμίας που ορίζεται στην παράγραφο 6 στοιχείο α) της παρούσας ανακοίνωσης.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Η εν λόγω αίτηση πρέπει να υποβληθεί εντός της προθεσμίας που ορίζεται στην παράγραφο 6 στοιχείο β) της παρούσας ανακοίνωσης.

γ) Επιλογή της χώρας με οικονομία αγοράς

Κατά τις προηγούμενες έρευνες, ως χώρα με οικονομία αγοράς χρησιμοποιήθηκε η Ταϊβάν, για τον καθορισμό της κανονικής αξίας όσον αφορά τη Λευκορωσία. Η Επιτροπή εξετάζει το ενδεχόμενο να χρησιμοποιηθεί εκ νέου η Ταϊβάν για το σκοπό αυτό. Τα μέρη που συμμετέχουν στην έρευνα καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 6 στοιχείο γ) της παρούσας ανακοίνωσης.

6. Προθεσμίες

α) Για να αναγγελθούν τα μέρη, να απαντήσουν στο ερωτηματολόγιο και να υποβάλουν άλλες πληροφορίες

Όλα τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή, να γνωστοποιήσουν τις απόψεις τους και να παράσχουν απαντήσεις στο ερωτηματολόγιο ή οιεσδήποτε άλλες πληροφορίες, με την επιφύλαξη διαφορετικής ρύθμισης, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

β) Ακροάσεις

Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 40 ημερών, να γίνουν δεκτά σε ακρόαση από την Επιτροπή.

γ) Ειδική προθεσμία για την επιλογή της χώρας με οικονομία αγοράς

Τα μέρη που συμμετέχουν στην έρευνα τα οποία επιθυμούν να διατυπώσουν παρατηρήσεις σχετικά με την καταλληλότητα της Ταϊβάν, η οποία, όπως αναφέρθηκε στην παράγραφο 5 στοιχείο γ) της παρούσας ανακοίνωσης, προβλέπεται να χρησιμοποιηθεί ως τρίτη χώρα με οικονομία αγοράς για τον καθορισμό της κανονικής αξίας όσον αφορά τη Λευκορωσία, οφείλουν να υποβάλουν τις παρατηρήσεις τους εντός δέκα ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. Γραπτές παρατηρήσεις, απαντήσεις στα ερωτηματολόγια και αλληλογραφία

Όλες οι παρατηρήσεις και οι αιτήσεις που υποβάλλονται από τα ενδιαφερόμενα μέρη πρέπει να υποβληθούν γραπτώς (όχι σε ηλεκτρονική μορφή, εκτός αν ορίζεται διαφορετικά), και πρέπει να περιλαμβάνουν την ονομασία, τη διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση της Επιτροπής για την αλληλογραφία: Ευρωπαϊκή Επιτροπή Γενική Διεύθυνση Εμπορίου

Διεύθυνση Γ

TERV 0/13

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ COMEU Β 21877.

8. Άρνηση συνεργασίας

Όταν ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα στοιχεία.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 189 της 23.7.1996, σ. 13.

(4) ΕΕ L 346 της 15.12.1997, σ. 1.

(5) ΕΕ L 102 της 19.4.1997, σ. 14.